
המסע אל מעבר לעצמיות 
גדי פישר
שיח לשבת פרשת לך-לך

אחד מיושבי בתי הקפה התל-אביביים הידועים ביותר – נתן אלתרמן – ידע לשרטט בשיריו דמויות עמוקות, מלאות ומרתקות; אך דומה שאין דמות ידועה וסוחפת בשיריו כמו אותו נודד מסתורי, שנקרא לצאת מן העיר אל העולם המסתורי הפרוש מעבר לפתח:

עוֹד חוֹזֵר הַנִּגּוּן, 

שֶׁזָּנַחְתָּ לַשָּׁוְא

וְהַדֶּרֶךְ עוֹדֶנָּה נִפְקַחַת לָאֹרֶךְ

וְעָנָן בְּשָׁמָיו וְאִילָן בִּגְשָׁמָיו

מְצַפִּים עוֹד לְךָ, עוֹבֵר אֹרַח

וְהָרוּחַ תָּקוּם, וּבְטִיסַת נַדְנֵדוֹת

יַעַבְרוּ הַבְּרָקִים מֵעָלֶיךָ

וְכִבְשָׂה וְאַיֶּלֶת תִּהְיֶנָּה עֵדוֹת

שֶׁלִּטַּפְתָּ אוֹתָן וְהוֹסַפְתָּ לֶכֶת

שֶׁיָּדֶיךָ רֵיקוֹת

וְעִירְךָ רְחוֹקָה

וְלֹא פַּעַם סָגַדְתָּ אַפַּיִם

לְחֹרְשָׁה יְרֻקָּה וְאִשָּׁה בִּצְחוֹקָה

וְצַמֶּרֶת גְּשׁוּמַת עַפְעַפַּיִם.

הזמזום הקטן מתעורר לנגינה, שמבטאת את כל הכוחות הויטאליים – הרוח, הברקים, הגשמים והאישה. והקריאה היא כל כך עוצמתית עד שהיא מגיעה לסגידה פגאנית.

תחילת ספר בראשית גדושה בארכיטיפים אנושיים, ואינה מחמיצה את דמות הנודד המחפש. דווקא על בסיס דמות זו מתוארת דמותו של אברהם אבי האמונה. הזוהר הקדוש מתאר את התהליכים שהובילו את אברהם לצאת למסעו:
"וַיֹּאמֶר יְהוָה אֶל אַבְרָם לֶךְ לְךָ" – אמר ר' אלעזר, לך לך, לך היינו לעצמך, כלומר, לתקן את עצמך, לתקן את המדרגה שלך. "לֶךְ לְךָ" – כי אין לך להמצא כאן בין רשעים הללו.

וסוד הדבר בפירוש המלות "לֶךְ לְךָ", כי הקדוש ברוך הוא נתן לאברהם רוח החכמה והיה יודע ומצרף את הרוחות של ישובי העולם. והיה מסתכל בהם ושקלם במאזנים, וידע והשיג הכחות הממונים על רוחות הישוב. כשהגיע אל נקודה האמצעית דישוב, שקל במאזנים ולא עלה בידו. הסתכל לדעת את הכוח הממונה עליה, וכוונתו לא הספיקה להשיג אותה. שקל כמה פעמים וראה שמשם נשתל ונתיסד כל העולם. הסתכל ובירר ושקל לדעת הענין, וראה כי כח העליון שעליה אין לו שיעור, והוא עמוק וסתום, שהיא אינה דומה לספירות של בחינת היישוב.
הסתכל ושקל וידע כי כמו שנקודה האמצעית דישוב נשתל ממנה כל העולם לכל קצותיו, המכונים קצוות העולם, כן ידע, שהכח השורה עתה על הנקודה, נמשכים ויוצאים ממנה כל שאר הכחות הממונים על כל קצוות העולם, וכל הכוחות בו אחוזים, כמו שנאמר "וַיֵּצְאוּ אִתָּם מֵאוּר כַּשְׂדִּים לָלֶכֶת אַרְצָה כְּנַעַן". עוד הסתכל ושקל וברר, לעמוד באופן ברור על אותו המקום, ולא היה יודע ולא היה יכול לעמוד עליה כדי להדבק בה.

כיוון שראה תוקף הדינין של מקום הזה, וגם לא יכל לעמוד עליו להדבק בו, מיד "וַיָּבֹאוּ עַד חָרָן וַיֵּשְׁבוּ שָׁם".
מהו טעמו של אברהם (שנתעכב בחרן ולא הלך משם תכף לארץ כנען)? אלא שאברהם היה יודע ומברר כל אלו השליטים מנהיגי העולם בכל רוחות היישוב. וכן היה שוקל ומברר את אלו השולטים ברוחות היישוב, שהם מנהיגי הכוכבים והמזלות, כמה הם חזקים אלו על אלו. והיה שוקל כל ישובי העולם והיה עולה בידו. אבל כשהגיע למקום הזה, ראה עצמת העמקים ולא יכול לעמוד בו.
כיון שראה הקב"ה את ההתעוררות שלו ואת התשוקה שלו, מיד נגלה עליו ואמר לו "לֶךְ לְךָ" – לדעת את עצמך ולתקן את עצמך. מארצך – מאותו צד של היישוב שהיית דבוק בו; וממולדתך – מאותה החכמה שהיית מסתכל ושוקל התולדה שלך, והרגע והשעה והזמן שנולדת בו, ובאותו הכוכב ובאותו המזל; ומבית אביך – ולא תסתכל עוד בבית אביך, שלא תסתכל אם יש לך שורש להצליח בהעולם מבית אביך. ועל כן – לך לך מחוכמה זו ומהסתכלות הזו.

זוהר על התורה, פרשת לך-לך, מאמר "לך לך לאתקנא גרמך".

אברהם שקוע במסע מטאפיזי. כל כולו שרוי בהתבוננות עקב החוכמה שהוענקה לו. הוא בוחן כל היבט, כל כוח, על מנת לגלות מה גדול ממה. הדימוי שעובר בראש הוא כמין רב-מג הבוחן את הכוחות הקוסמיים המניעים את המציאות, עד שהוא נחסם. יש איזה שהוא מקום שעוצר אותו – הוא מגיע לנקודת אַיִן, לנקודת ראשית שהוא יודע שהכול נובע ממנה, אבל הוא לא יכול לרדת לסוף פישרה. על כן הוא יוצא ארצה, לכנען, ומתוך כך הוא מגיע לחרן – למקום החרון
, ושם הוא אובד.

מדוע הוא אובד? כי הוא מנסה לפענח את סוד המציאות על בסיס יחסי הכוחות – מי שולט על מי – וגילויים אלו, לא רק שאינם מקדמים אותו, אלא הם גורמים לו לקרוס מול תקיפות העומקים של המקום שאי אפשר להמשיג אותו, שאי אפשר לתאר אותו בשום מטאפורה.

ורק אז מגיע הקדוש ברוך הוא. הוא בעצמו, ללא שום תואר מהתארים המתייחסים אליו, ללא שום דימוי משלל הדימויים שכל כך רווחים בזוהר ביחס אליו; כביכול – הוא מתגלה. לא מושג, לא מוחפץ, לא מומשג. ורק מתוך ההתגלות האישית כביכול, הפרסונאלית כביכול, מבשר הקדוש ברוך הוא לאברהם בשורה אחת – לך לך לעצמך, לתקן את כל עצמיותך שנשחקה עם כל ההמשגות וניסיונות הכיבוש של כוחות שמעבר.

אולם החזרה הזו לעצמיות – אומר הזוהר – אין פירושה חזרה להנחות יסוד ראשוניות, אלא להיפך – פירושה להתנתק מהדעות הקדומות על כך שהגורל קבוע מראש, ושיש רק לפענח מתוך איזה הקשר נגזר על האדם לתפקד. הנחות יסוד אלו הן בדיוק הארץ, המולדת ובית האב אותם יש לנטוש. הגילוי של העצמיות מצוי דווקא בבשורה החדשה – ב"אָרֶץ אֲשֶׁר אַרְאֶךָּ"; במה שלא היה אפשר לדעת עד כה.
פתחנו עם הנודד הפגאני של אלתרמן, שנענה לקריאה של כוחות הטבע. ואכן, בקריאה חוזרת של השיר, אנו מגלים שחסר לו משהו אישי – "שֶׁיָּדֶיךָ רֵיקוֹת וְעִירְךָ רְחוֹקָה". לא בטוח שחדוות הדרך כל כך עונה לרצונותיו. הוא רק קולט רשמים ומתגעגע וסוגד, אבל אף טעימה של התגלות, של דיבור, שתנחם אותו – לא מגיעה. אולי מפני שהוא שקוע בתוך ההמשגות של הויטאליות שקוראת אליו. המסע של אברהם לוקח אותנו אל אותה נקודה, אבל מעבר לכך – אחרי כל החיפושים החקירות והפיענוחים, כשאנו כבר שקועים בתוך תקיפות העומקים, אולי אין לנו ברירה אלא להרפות ולהחזיר את עצמנו למקום חסר מושגים, ורק משם נגיע אל ההשגחה.
� התרגום על פי פירוש הסולם.


� עיין ביאורו של בעל הסולם על אתר.

